2. ลักษณะการประกอบธุรกิจ

ภาพรวมการประกอบธุรกิจของบริษัท

บริษัท โรงพยาบาลไทยนครินทร์ จำกัด (มหาชน) ดำเนินธุรกิจโรงพยาบาลเอกชน
โดยได้รับใบอนุญาตจากกระทรวงสาธารณสุข เลขที่ 10201000745
ให้ประกอบกิจการสถานพยาบาลลักษณะโรงพยาบาลทั่วไป ขนาด 350 เตียง
ปัจจุบันมีจำนวนเตียงที่ให้บริการจริง (Actual Beds) ทั้งสิ้น 214 เตียง
เพื่อให้บริการรักษาผู้ป่วยทั้งผู้ป่วยในและผู้ป่วยนอกตลอด 24 ชั่วโมง
บริษัทมีแพทย์ผู้เชี่ยวชาญเฉพาะโรค พร้อมทั้งอุปกรณ์ทางการแพทย์ที่ทันสมัย ทั้งนี้
โรงพยาบาลมีห้องพักคนไข้เพื่อให้บริการทั้งในลักษณะห้อง VIP, ห้อง DELUXE, ห้องคนไข้เดี่ยว
ห้องคู่ ตลอดจนห้องพักคนไข้ประเภท 5 เตียง รวมถึงมีบริการห้อง ICU ห้อง CCU ห้องผ่าตัดใหญ่
ห้องผ่าตัดเล็ก และห้องตรวจโรคทั่วไปกว่า 30 ห้อง โดยสามารถแยกกลุ่มลูกค้าของโรงพยาบาล
ออกเป็น 3 ประเภทหลัก ได้แก่

1. ลูกค้าประเภททั่วไปที่อยู่อาศัยหรือมีสถานที่ทำงานในบริเวณใกล้เคียงโรงพยาบาล ซึ่งมีฐานะ
ปานกลางถึงค่อนข้างดีและให้ความสำคัญต่อการดูแลสุขภาพ โดยโรงพยาบาลจะทำการประชาสัมพันธ์
การเดินทางไปเยี่ยมแหล่งชุมชนและบ้านเรือนบริเวณใกล้เคียง
เพื่อให้ลูกค้ารู้จักถึงโรงพยาบาลและบริการการรักษาพยาบาล

2. ลูกค้าประเภทคู่สัญญา เป็นกลุ่มลูกค้าที่เป็นพนักงานบริษัท โรงงาน หน่วยงานราชการ หรือลูกค้า
ผู้เอาประกันของบริษัทประกันชีวิตที่ได้มีการทำสัญญาการใช้บริการรักษาพยาบาลกับทางโรงพยาบาล
โดยมีลักษณะการใช้บริการรักษา พยาบาลประเภทต่างๆ เช่น การตรวจสุขภาพประจำปี
การเข้ารักษาพยาบาลยามเจ็บป่วย เป็นต้น

3. ลูกค้าประเภทสมาชิก คือ ลูกค้าที่สมัครเป็นสมาชิกของโรงพยาบาล แบ่งออกได้เป็น
สมาชิกบุคคล และสมาชิกครอบครัว ทั้งนี้ ลูกค้าดังกล่าวจะได้รับสิทธิพิเศษในการได้รับส่วนลดค่าห้อง
และค่ายา รวมถึงได้รับวารสาร ไทยนครินทร์

นอกจากนี้ บริษัทยังมีรายได้จากการให้เช่าพื้นที่เพื่อร้านค้าต่างๆ โดยตั้งอยู่บริเวณพื้นที่ชั้น B G และ
L เช่น
ร้านดอกไม้ ร้านมินิมาร์ท บริการอินเตอร์เน็ต ร้านเสื้อผ้าเด็ก ร้านแว่นตา มุมกาแฟ
ศูนย์อาหารเชลล์ชวนชิม เป็นต้น
โดยบริษัทจะทำสัญญาเช่าพื้นที่กับร้านค้าเหล่านี้โดยมีสัญญาเช่าระยะเวลา 1-3 ปี
โดยสามารถต่อสัญญาได้อีกคราวละ 1-3 ปี (แล้วแต่กรณี) นอกจากนี้ บริษัทฯ
ยังมีที่จอดรถในร่มกว่า 300 คัน เพื่ออำนวยความสะดวกให้กับผู้ใช้บริการ

  โครงสร้างรายได้

โรงพยาบาลไทยนครินทร์ให้บริการรักษาพยาบาลแก่ผู้ป่วย โดยมีแพทย์ผู้เชี่ยวชาญครบทุกสาขา
ให้บริการตลอด24 ชั่วโมง พร้อมเครื่องมืออุปกรณ์ที่ทันสมัยต่าง ๆ
ซึ่งปัจจุบันโรงพยาบาลไทยนครินทร์มีแพทย์ประจำและแพทย์นอกเวลารวมประมาณ 200 คน
มีพยาบาลประจำและชั่วคราวรวมประมาณ 400 คน ทั้งนี้
การให้บริการสามารถแบ่งตามลักษณะผู้ป่วยที่เข้ามารับการรักษาพยาบาลเป็น 2 ลักษณะ ได้แก่
ผู้ป่วยนอก หรือ “OPD” คิดเป็นร้อยละ 57 ของรายได้จากการรักษาพยาบาลรวม และผู้ป่วยในหรือ
“IPD” คิดเป็นร้อยละ 43 ของรายได้จากการรักษาพยาบาลรวม

  การรักษาพยาบาลผู้ป่วยนอก

การให้บริการรักษาพยาบาลแก่ผู้ป่วยนอก แบ่งออกเป็นแผนกต่างๆ ได้แก่

  ----------------------------------- -----------------------------------
  1. แผนกอายุรกรรม                     9. แผนกตรวจสุขภาพ

  2. แผนกศัลยกรรม                      10. แผนกไตเทียม

  3. แผนกกุมารเวช                      11. แผนกกายภาพบำบัด

  4. ศูนย์หัวใจ                          12. แผนกผิวหนัง

  5. แผนกตา หู คอ จมูก                  13. แผนกฉุกเฉิน

  6. แผนกสูติ-นรีเวช                     14. ศูนย์กระดูก และข้อ

  7. แผนกแพทย์แผนจีน                    15. แผนกรังสีวินิจฉัย

  8. แผนกทันตกรรม                      16. แผนกวิเคราะห์โรค
  ----------------------------------- -----------------------------------

แผนกอายุรกรรม

นอกจากโรงพยาบาลไทยนครินทร์จะจัดให้บริการแพทย์แผนกอายุรกรรมทั่วไปแล้ว โรงพยาบาล
ไทยนครินทร์ได้จัดให้บริการแพทย์อายุรกรรมผู้เชี่ยวชาญทุกระบบ ได้แก่
โรคระบบหัวใจและหลอดเลือด โรคของระบบประสาท โรคระบบทางเดินปัสสาวะ
โรคระบบทางเดินอาหาร โรคโลหิตวิทยา และโรคผิวหนัง
รวมถึงให้บริการรักษาผู้ป่วยในเบื้องต้นและให้บริการรักษาผู้ป่วยที่มีปัญหาเกี่ยวกับการติดเชื้อทางเพศสัมพันธ์
มะเร็ง ไขข้อ เป็นต้น

แผนกศัลยกรรม

โรงพยาบาลได้จัดให้บริการรักษาผู้ป่วยที่มีปัญหาด้านศัลยกรรมในระบบต่างๆ ได้แก่
การศัลยกรรมทั่วไป การศัลยกรรมระบบทางเดินปัสสาวะ การศัลยกรรมตกแต่ง
การศัลยกรรมกระดูกและข้อ รวมถึงการผ่าตัดที่ต้องป้องกันปัญหาที่เกิดขึ้นในอนาคต
การผ่าตัดอวัยวะเนื่องจากอุบัติเหตุในการทำงาน และการผ่าตัดเพื่อแก้ไขความบกพร่อง
โดยแพทย์ผู้เชี่ยวชาญทุกประเภทและเครื่องมือทางการแพทย์ที่มีเทคโนโลยีระดับสูง เช่น
การผ่าตัดด้วยกล้อง Endoscopic

แผนกกุมารเวช

โรงพยาบาลได้เปิดให้บริการดูแลรักษาและบำบัดโรคต่างๆ ในผู้ป่วยเด็กตั้งแต่แรกคลอดถึงอายุ 13
ปี โดยกุมารแพทย์ทั่วไป และกุมารแพทย์ผู้เชี่ยวชาญเฉพาะทาง ได้แก่ ทางโรคหัวใจ
ทางเดินหายใจเด็ก ทางทารกแรกเกิด โรคภูมิแพ้ในเด็ก โรคทางเดินอาหารในเด็ก
โรคทางต่อมไร้ท่อในเด็ก และจิตแพทย์เด็กและวัยรุ่น นอกจากนี้ โรงพยาบาล
ไทยนครินทร์ได้จัดให้บริการให้คำปรึกษาปัญหาโดยแพทย์แผนกหู คอ จมูก แก่ผู้ป่วยเด็กอีกทางหนึ่ง
รวมทั้งเมื่อเดือนพฤศจิกายน 2547 บริษัทได้เปิดให้บริการคลินิกเด็กสุขภาพดีแยกจากผู้ป่วยเด็กทั่วไป

ศูนย์หัวใจ

เมื่อเดือนพฤษภาคม 2548 โรงพยาบาลเริ่มเปิดให้บริการศูนย์หัวใจ
เพื่อให้บริการรักษาผู้ป่วยให้มีประสิทธิภาพมากขึ้น
โดยการจัดซื้อเครื่องมือแพทย์เพื่อการวินิจฉัยและการรักษาโรคหัวใจเพิ่มขึ้น
ซึ่งให้บริการโดยแพทย์ผู้เชี่ยวชาญทางโรคหัวใจ ทั้งด้านการรักษาโรคด้วยยา
การรักษาโดยการผ่าตัดการรักษาโดยการถ่างขยายหลอดเลือดหัวใจตีบด้วยบอลลูน
และการรักษาโรคที่มีความผิดปกติของกระแสไฟฟ้าในหัวใจ

เครื่องมือหลักที่ใช้ในการรักษาพยาบาล ได้แก่

- เครื่องตรวจสวนหัวใจที่ทันสมัย ซึ่งเป็นเครื่องมือที่ใช้ในการวินิจฉัยโรคหัวใจอย่างละเอียด
ใช้ในการตรวจหลอดเลือดหัวใจ โดยเฉพาะโรคหลอดเลือดที่เลี้ยงหัวใจ
ในกรณีที่หลอดเลือดหัวใจตีบ
โรงพยาบาลจะรักษาโดยการถ่างขยายรอยตีบนั้นด้วยบอลลูนและค้ำขดลวดไว้ เพื่อป้องกันการตีบซ้ำ
หรือ ผ่าตัดโดยการทำบายพาส แล้วแต่กรณี

-   เครื่องตรวจหัวใจด้วยคลื่นเสียงสะท้อนความถี่สูง (Echocardiography)
    เพื่อการตรวจสภาพทางกายภาพ และการทำงานของหัวใจ

-   เครื่องติดตามคลื่นไฟฟ้าหัวใจตลอด 24 ชั่วโมง (Holter’s monitor)
    เพื่อการตรวจวงจรไฟฟ้าในหัวใจ ในกรณีที่พบความผิดปกติ
    โรงพยาบาลจะรักษาโดยการจี้ด้วยคลื่นเสียง หรือโดยการใส่เครื่องกำเนิดไฟฟ้าในหัวใจ

-   เครื่องตรวจสมรรถภาพหัวใจโดยการเดินสายพาน (Threadmill Exercise Test)

-   เครื่องมือพยุงระบบสรีระไหลเวียนของร่างกาย (Intra Arotic Ballon Pump หรือ
    IABP) เพื่อพยุงระบบสรีระไหลเวียนในขณะเกิดอาการโรคกล้ามเนื้อหัวใจตายเฉียบพลัน

นอกจากนี้ โรงพยาบาลได้จัดตั้งหออภิบาลผู้ป่วยหนักทางโรคหัวใจ (Coronary Care Unit หรือ
CCU) โดยมีวัตถุประสงค์เพื่อให้การรักษาพยาบาลโรคหัวใจที่มีอาการหนัก
และให้บริการห้องผ่าตัดหัวใจที่ทันสมัย พร้อมห้องเฝ้าดูแลผู้ป่วยหลังผ่าตัดหัวใจ (Recovery Room)
เพื่อดูแลผู้ป่วยจนกระทั่งได้รับความปลอดภัย

แผนกตา หู คอ จมูก

โรงพยาบาลให้บริการด้วยคณะแพทย์โสต ศอ นาสิก
และจักษุแพทย์ผู้เชี่ยวชาญและมีอุปกรณ์เครื่องมือแพทย์ที่ใช้ตรวจและรักษาครบตามมาตรฐานของการรักษาโรคทางตา
หู คอ จมูก เช่น การรักษาต้อกระจกด้วยอัลตร้าซาวด์โดยเครื่อง Phacoemulsifier
การรักษาจอเรตินาโดยเครื่อง Argon Laser เครื่องตรวจการได้ยิน Audiometer
เครื่องตรวจการทรงตัว Electronystagmography เป็นต้น

แผนกสูติ-นรีเวช

โรงพยาบาลให้การดูแล ให้คำปรึกษา ตรวจพัฒนาการของทารกในครรภ์ในระยะต่างๆ
วิธีการทำการคลอด และให้บริการดูแลสุขภาพของสตรีโดยเฉพาะ เช่น ปัญหาวัยทอง
ปัญหาผู้มีบุตรยาก รวมถึงการให้คำปรึกษาด้านการวางแผนครอบครัว

แผนกแพทย์แผนจีน

ในปี 2545 โรงพยาบาลเริ่มเปิดให้บริการคลินิกแพทย์แผนจีน ปัจจุบันมีแพทย์แผนจีนประจำ จำนวน
3 ท่าน ที่ได้รับใบอนุญาตประกอบโรคศิลป์จากกระทรวงสาธารณสุขซึ่งให้บริการรักษาโดยการฝังเข็ม
การนวดกดจุด และใช้สมุนไพรจีนในการรักษาโรคและบรรเทาอาการต่างๆ เช่น อัมพฤกษ์ อัมพาต
อาการปวดตามอวัยวะต่างๆ โรคความดันโลหิต โรคหัวใจ โรคเบาหวาน โรคกระเพาะ เป็นต้น
บริษัทได้แต่งตั้งผู้เชี่ยวชาญทางการแพทย์โดยตรงจากประเทศจีนเป็นที่ปรึกษาเพื่อให้คำปรึกษาแก่ผู้ป่วยของโรงพยาบาลเป็นครั้งคราว
นอกจากนี้ บริษัทจัดซื้อเครื่องบรรจุยาจีนที่มีคุณสมบัติพิเศษในการเก็บกลิ่นยา
และเพิ่มความสะดวกแก่คนไข้ของโรงพยาบาลในการรับยากลับบ้าน

แผนกทันตกรรม

โรงพยาบาลให้บริการงานด้านทันตกรรม โดยทันตแพทย์นอกเวลา กว่า 30 ท่าน ครอบคลุมทุกสาขา
ได้แก่ ทันตกรรมสำหรับเด็ก และทันตกรรมสำหรับผู้ใหญ่ ซึ่งประกอบด้วยงานทันตกรรมสาขาต่างๆ
ได้แก่ ทันตกรรมบูรณะ ทันตกรรมรักษารากฟัน ทันตกรรมปริทันต์ ศัลยกรรมช่องปากและใบหน้า
ทันตกรรมประดิษฐ์หรือทันตกรรมใส่ฟัน ทันตกรรมบดเคี้ยว และทันตกรรมจัดฟัน

แผนกตรวจสุขภาพ

โรงพยาบาลให้บริการแผนกตรวจสุขภาพของโรงพยาบาลประกอบด้วย
การตรวจสุขภาพประจำปีสำหรับบุคคลทั่วไป สำหรับหมู่คณะของบริษัทคู่สัญญา
การตรวจสุขภาพก่อนการดำเนินงานหรือการทำกิจกรรมต่างๆ นอกจากนี้
โรงพยาบาลจัดให้มีบริการโปรแกรมตรวจสุขภาพ เช่น การตรวจเบาหวาน ความดันโลหิตสูง
โรคหัวใจและ อัมพฤกษ์ การตรวจสุขภาพชายและสตรีวัยทอง เป็นต้น

แผนกไตเทียม

โรงพยาบาลให้บริการรักษาพยาบาลด้านโรคไต โดยมีอายุรแพทย์โรคไต
ทีมแพทย์และทีมพยาบาลประจำแผนกไตเทียมที่ผ่านการอบรมวุฒิบัตรจากสมาคมโรคไต
โดยให้การดูแลผู้ป่วยไตวายเรื้อรัง โดยการฟอกเลือดด้วยเครื่องไตเทียม
ตามมาตรฐานของสมาคมโรคไตแห่งประเทศไทย

แผนกกายภาพบำบัด

โรงพยาบาลให้บริการเพื่อบำบัดรักษา ฟื้นฟูสภาพร่างกายและจิตใจ
โดยร่วมมือกับทีมแพทย์ในกลุ่มโรคต่างๆ ได้แก่ ระบบกล้ามเนื้อ กระดูกและข้อต่อ ระบบประสาท
และระบบทางเดินหัวใจ โดยเครื่องมืออุปกรณ์กายภาพบำบัดที่ทันสมัยครบตามมาตรฐาน เช่น
เลเซอร์ อ่างน้ำวน เครื่องเคลื่อนไหวข้อไหล่แบบต่อเนื่อง เป็นต้น

แผนกผิวหนัง

โรงพยาบาลให้บริการรักษาโรคผิวหนังต่างๆ เช่น สิว ฝ้า โรคผิวหนังจากเชื้อรา
รวมทั้งให้บริการด้านสุขภาพผิวและความงามด้วยเลเซอร์ การใช้ประจุไฟฟ้า Iontophoresis
เป็นต้น

แผนกฉุกเฉิน

โรงพยาบาลให้บริการดูแลรักษาผู้ป่วยอุบัติเหตุในภาวะฉุกเฉินทุกประเภทและทุกวัย
รวมทั้งการดูแลการฟื้นคืนชีพและการรักษาบาดแผลอย่างรีบด่วน ด้วยทีมแพทย์ผู้เชี่ยวชาญ
อุปกรณ์ที่ทันสมัย และรถพยาบาลฉุกเฉินที่เตรียมพร้อมตลอด 24 ชั่วโมง

ศูนย์กระดูก และข้อ

โรงพยาบาลให้บริการด้านการผ่าตัด และการดูแลผู้ป่วยที่มีปัญหากระดูกแตก กระดูกหัก
ข้อเคลื่อนหลุด ปัญหาเรื่องข้อเสื่อม เช่น ข้อสะโพก ข้อเข่า ข้อมือ ปวดหลัง หมอนรองกระดูกเสื่อม
หมอนรองกระดูกกดทับเส้นประสาท การบาดเจ็บจากการเล่นกีฬา ความพิการผิดรูปของเท้า เป็นต้น

แผนกรังสีวินิจฉัย

โรงพยาบาลให้บริการตรวจพิเศษและทั่วไปโดยรังสีวินิจฉัย โดยเอ็กซเรย์
และเอ็กซเรย์คอมพิวเตอร์
(CT-SCAN) นอกจากนี้ ยังให้บริการเอ็กซเรย์เฉพาะจุด เช่น เอ็กซเรย์เฉพาะเต้านม
เอ็กซเรย์ขากรรไกรหรือฟันทั้งช่องปาก เป็นต้น

แผนกวิเคราะห์โรค

ในด้านการให้บริการในแผนกวิเคราะห์โรคนั้น สามารถแบ่งออกได้เป็น 6 หน่วยงาน ได้แก่
หน่วยเคมีคลินิก หน่วยโลหิตวิทยา หน่วยจุลทรรศนศาสตร์คลินิก หน่วยภูมิคุ้มกันวิทยาคลินิก
หน่วยจุลชีววิทยาคลินิก และหน่วยงานธนาคารโลหิต
ซึ่งให้บริการครอบคลุมการตรวจวิเคราะห์ในด้านต่างๆ เช่น การตรวจวิเคราะห์ทางด้านเบาหวาน
ไขมัน ไต เลือด ภูมิคุ้มกัน ด้วยเครื่องมือตรวจวิเคราะห์ที่มีคุณภาพและทันสมัย

  การรักษาพยาบาลผู้ป่วยใน

โรงพยาบาลไทยนครินทร์ได้รับใบอนุญาตประกอบกิจการโรงพยาบาล
โดยปัจจุบันมีเตียงรองรับผู้ป่วยในสำหรับใช้ในการรักษาพยาบาลจำนวน 214 เตียง
โดยมีห้องสำหรับให้บริการรักษาพยาบาลผู้ป่วยแบ่งออกเป็น

  ----------------------------------- -----------------------------------
  1. ห้องผ่าตัด (OR)                     5. ห้องฉุกเฉิน ICU

  2. ห้องผ่าตัดเฉพาะโรคหัวใจ              6. หออภิบาลผู้ป่วยหนักโรคหัวใจ CCU

  3. ห้องผ่าตัดเล็ก                       7. ห้องวิสัญญี

  4. ห้องคลอด / ห้องรอคลอด              
  ----------------------------------- -----------------------------------

นอกจากนี้ โรงพยาบาลไทยนครินทร์ยังมีบริการพิเศษอื่นๆ เพื่ออำนวยความสะดวกแก่ผู้ใช้บริการ
ดังนี้

-   โครงการตรวจสุขภาพประจำปี

-   โครงการตรวจสุขภาพเฉพาะทาง เช่น การตรวจมะเร็ง การตรวจเบาหวาน

-   โครงการรักษาพยาบาลในราคาเหมาจ่าย เช่น การคลอดบุตร การทำศัลยกรรมความงาม
    การสลาย
    ต้อกระจก การเลเซอร์ลบไฝกระ

-   ศูนย์บริการผู้ป่วยชาวต่างชาติ (Language Assistance Center)

-   ศูนย์บริการผู้สูงอายุ (Long Stay)

-   ศูนย์บริการเลี้ยงดูเด็กอ่อน (Nursery)

-   การจัดพื้นที่ของโรงพยาบาลบริเวณชั้น B G และ L ให้มีร้านมินิมาร์ท
    การให้บริการอินเตอร์เน็ต ร้านเสื้อผ้าเด็ก ร้านแว่นตา มุมกาแฟ และศูนย์อาหารเชลล์ชวนชิม
    เพื่ออำนวยความสะดวกให้กับ

ผู้ป่วยหรือญาติผู้ป่วยที่มาใช้บริการของโรงพยาบาล

- การให้บริการทางสังคมโดยไม่คิดมูลค่า เช่น การจัดหน่วยตรวจสุขภาพ ณ สวนหลวง ร.9
(เดือนละ 1-2 ครั้ง) การบริการตรวจรักษาแก่ชุมชนต่างๆ และการให้บริการตรวจรักษาสุขภาพฟรี
ในงานเทศกาลต่างๆ